En 46-årig kvinde var altid nøgen, når hun vandede hampe-planterne i et skunklaboratorium i en virksomhed på Hovedgaden i Ugerløse, skriver dagbladet Nordvestnyt onsdag.

Det kom frem tirsdag i Retten i Holbæk, hvor kvinden forklarede, at hun tog tøjet af for at undgå, at lugten fra planterne skulle hænge i.

Den 46-årige kvinde er sammen med fire mænd tiltalt for at have drevet skunklaboratoriet, der befandt sig i et hemmeligt rum i en lagerbygning på virksomheden.

Skunklaboratoriet var udstyret med blandt andet varmelamper og udsugning, alt sammen styret fra et kontrolanlæg i et nærliggende rum.

Derudover fandt politiet over 1.800 hampeplanter, svarende til 104 kilo marihuana, skriver avisen.

En sjette tiltalt - virksomhedens 51-årig mandlige ejer - er allerede blevet idømt tre års fængsel i sagen. De fem andre var alle ansat i virksomheden.